## Justícia reduirà a una quarta part el gasto en paper en 2025 gràcies a la implantació de Just@ en els òrgans judicials de la Comunitat Valenciana

*** Este sistema de gestió processal permet la transformació digital de l’Administració de Justícia mitjançant el desenrotllament de l’expedient judicial
* El nivell d’execució del projecte arriba al 84 % i ja compta amb 5.483 usuaris que operen amb el nou sistema**

La Conselleria de Justícia i Administració Pública reduirà a una quarta part el gasto en paper en 2025 respecte a l’any anterior, gràcies a la implantació del sistema de gestió processal Just@ en els òrgans judicials de la Comunitat Valenciana.

Així, es passarà d’un gasto en paper d’1.373.592 euros en l’exercici 2024, a un import de 372.679 euros, que suposa un 73 % menys durant esta anualitat.

La implantació del nou sistema de gestió processal en els òrgans judicials de la Comunitat Valenciana, denominat Just@, possibilita la transformació digital de l’Administració de Justícia amb plenitud de desenrotllament de l’expedient judicial electrònic, dins de l’esquema nacional d’interoperabilitat i seguretat, cosa que, a més, permet la interoperabilitat amb altres aplicacions o sistemes (Siraj, PNJ, Lexnet, etc.).

El nivell d’execució aconseguit en este projecte s’acosta al 84 % dels òrgans de l’Administració de Justícia valenciana, i la data programada de conclusió de la implantació serà l’1 de novembre de 2025.

En este sentit, són ja 5.483 usuaris els que operen amb el nou sistema de gestió processal. S’ha completat el desplegament en els jutjats d’instrucció de València, Castelló i Alacant, i ara s’instal·larà en els jutjats de menors i fiscalies, així com Vigilància Penitenciària; Audiència Provincial de València, Alacant i Elx; Tribunal Superior de Justícia; l’SCPAG (Servici Comú Processal d’Assumptes Generals), i l’Arxiu Territorial.

La consellera de Justícia i Administració Pública, Nuria Martínez, ha destacat “l’aposta de la Generalitat per impulsar la digitalització en l’Administració de Justícia, amb l’objectiu que siga més eficaç, més accessible i, en definitiva, que permeta millorar la vida dels ciutadans”.

Així mateix, Nuria Martínez ha explicat que “el nostre objectiu és avançar cap a la quasi plena digitalització i que l’ús del paper acabe sent residual”.

No obstant això, i fins que el sistema de gestió processal Just@ estiga totalment implantat i operatiu sense incidències de gran importància; mentres existisca la bretxa generacional entre els usuaris dels diferents òrgans judicials en l’ús de les tecnologies, i hi haja procediments en els quals el ciutadà no estiga obligat a interactuar amb l’Administració de Justícia per mitjans electrònics, coexistirà el paper i el digital, i l’ús del paper serà, amb el temps, residual.

**Altres projectes de digitalització que reduiran l’ús de paper**

A més de Just@cv, que s’emmarca en el Pla de recuperació, transformació i resiliència, la Conselleria està executant altres projectes de digitalització que també permetran anar reduint l’ús de paper, com ara la digitalització dels llibres del Registre Civil, amb una inversió de 4.990.000 euros procedents de fons Next Generation.

Una primera fase comprén únicament els fons documentals dels jutjats de pau. El bon desenrotllament del procés, i en el qual s’han aconseguit abans del que es preveu els objectius inicialment marcats, ha permés ampliar el seu objecte als llibres dels registres civils d’oficines dels principals partits judicials. Així, van ser pressupostats 13.066 toms, estant el projecte en un 94 % d’execució (12.253 toms arreplegats).

Directament relacionat amb l’anterior projecte es troba el d’implantació del sistema informàtic de gestió dels registres civils a Espanya, DICIREG, que, si bé és una aplicació desenrotllada i mantinguda pel Ministeri de Justícia, la Comunitat ha sigut una de les pioneres a donar suport a la seua implantació, i ha destinat els recursos tecnològics i formatius necessaris perquè funcione.

Fecha: 02/08/2025